លោក​ហ៊ុន សែន​ ​កំពុង​ស្វះស្វែង​ឱ្យ​មាន​ការ​វិនិយោគ​ពី​ជប៉ុន​ដើម្បី​សាងសង់​ផ្លូវ​រថភ្លើង​លើ​អាកាស​លើកទី១​នៅ​កម្ពុជា
​លោក​ ​ហ៊ុន សែន​ ​នឹង​គ្រោង​ជួប​ពិភាក្សា​ជាមួយ​នាយក​រដ្ឋ​មន្ត្រី​ជប៉ុន​ស៊ីនហ្សូ អាបេ​ ​​ចុះហត្ថលេខា​លើ​គម្រោង​ហិរញ្ញប្បទាន​ឥតសំណង​និង​ឥណទាន​សប្បាទាន​សម្រាប់​ការ​អភិវឌ្ឍន៍​ដែល​មាន​ទឹក​ប្រាក់​ប្រមាណ​ជាង​២៤០លាន​ដុល្លារ​អាមេរិក នឹង​ស្នើ​ឲ្យ​មាន​វិនិយោគ​ទុន​ជប៉ុន​មក​កម្ពុជា​មន្ថែម​ទៀត។
ភ្នំពេញ — លោកនាយករដ្ឋមន្ត្រី ហ៊ុន សែន ស្វះស្វែងឱ្យមានការវិនិយោគទឹកប្រាក់ប្រមាណ៨រយលានដុល្លារអាមេរិកពីអ្នកវិនិយោគជប៉ុន ក្នុងសាងសង់ផ្លូវរថភ្លើងលើអាកាសដំបូងគេបង្អស់ មួយខ្សែរពីកណ្តាលក្រុងភ្នំពេញទៅកាន់អាកាសយានដ្ឋានអន្តរជាតិភ្នំពេញ។ នេះបើតាមព័ត៌មានដែលចុះផ្សាយក្នុងទំព័រហ្វេសប៊ុកផ្ទាល់ខ្លួនរបស់លោក ហ៊ុន សែន។ ក្នុងវីដេអូស្តីពីការជួបសន្ទនារវាងលោក ហ៊ុន សែន និងនិសិ្សតខ្មែរនៅប្រទេសជប៉ុនកាលពីថ្ងៃអាទិត្យកន្លងទៅ ឱ្យដឹងថាលោក ហ៊ុន សែន កំពុងស្ថិតនៅក្នុងប្រទេសជប៉ុនក្នុងដំណើរទស្សនកិច្ចផ្លូវការរបស់លោកចំនួន៣ថ្ងៃ។ ក្នុងដំណើរទស្សនកិច្ចដែលចាប់ផ្តើមនាថ្ងៃចន្ទនេះ លោក ហ៊ុន សែន នឹងគ្រោងជួបពិភាក្សាជាមួយនាយករដ្ឋមន្ត្រីជប៉ុនស៊ីនហ្សូ អាបេ ចុះហត្ថលេខាលើគម្រោងហិរញ្ញប្បទានឥតសំណងនិងឥណទានសប្បាទានសម្រាប់ការអភិវឌ្ឍន៍ដែលមានទឹកប្រាក់ប្រមាណជាង២៤០លានដុល្លារអាមេរិក នឹងស្នើឲ្យមានវិនិយោគទុនជប៉ុនមកកម្ពុជាមន្ថែមទៀត។ ក្នុងវីដេអូដែលផ្សាយតាមទំព័រហ្វេសប៊ុករបស់លោក ហ៊ុន សែន បានឲ្យដឹងក្នុងន័យដើមថា៖ «នៅក្នុងដំណើរទស្សនកិច្ចចំនួន៣ថ្ងៃក្នុងប្រទេសជប៉ុន សមេ្តចតេជោនឹងជួបពិភាក្សាជាមួយនាយករដ្ឋមន្ត្រីជប៉ុន ស៊ីនហ្សូ អាបេ ហើយនឹងចុះហត្ថលេខាលើឯកសារសំខាន់ចំនួនពីរ ដែលមានទឹកប្រាក់ប្រមាណជាង២៤០លានដុល្លារសហរដ្ឋអាមេរិក។ទន្នឹមនឹងនោះដែរ សម្តេចតេជោនឹងពិភាក្សាលើគម្រោងសាងសង់ផ្លូវរថភ្លើងលើអាកាសពីរាជធានីភ្នំពេញ ឆ្ពោះទៅអាកាសយានដ្ឋានអន្តរជាតិភ្នំពេញដែលមានទឹកប្រាក់ចំនួន ប្រមាណ៨០០លានដុល្លារសហរដ្ឋអាមេរិកដែលគ្រោងនឹងស្នើក្នុងជំនួបនោះដែរ»។ លោក ហ៊ុន សែន បានចាកចេញពីប្រទេសកម្ពុជា កាលពីថ្ងៃអាទិត្យកន្លងទៅ ក្នុងដំណើរទស្សនកិច្ចរយៈពេលបីថ្ងៃក្នុងប្រទេសជប៉ុន ជាទីដែលលោកណាត់ជួបផ្ទាល់ជាមួយនាយករដ្ឋមន្ត្រីជប៉ុន ស៊ីនហ្សូ អាបេ។ ក្នុងដំណើរទស្សកិច្ចថ្ងៃដំបូង នាថ្ងៃចន្ទនេះ លោក ហ៊ុន សែន បានចូលគាល់ព្រះរាជទាយាទ Naruhito និងប្រធានក្រុមហ៊ុនធំៗមួយចំនួននៅក្នុងប្រទេសជប៉ុន។ លោកនាយករដ្ឋមន្ត្រី ហ៊ុន សែន គ្រោងនឹងត្រឡប់មកកាន់ប្រទេសកម្ពុជាវិញនាថ្ងៃពុធខាងមុខ ក្រោយពីជំនួបជាមួយនាយករដ្ឋមន្ត្រីជប៉ុនស៊ីនហ្សូ អាបេ និងការស្វះស្វែងឱ្យមានការវិនិយោគជប៉ុនបន្ថែមទៀតដល់ប្រទេសកម្ពុជា៕